אורי מלמד

אוֹרי מלמד (נולד ב-11 באוקטובר 1970) הוא מבקר מסעדות, סטנדאפיסט, מוסמך לרבנות ומוזיקאי ישראלי. נשוי ואב לשבעה, מתגורר בתל אביב. נולד בתל אביב למשפחה חילונית. אימו בתיה מלמד היא עיתונאית ב"לאשה", ואביו נשוי בשנית לעיתונאית יעל פז מלמד. למד בתיכון חדש. אחר כך עבר לקיבוץ גזית. היה קומונר בקן השומר הצעיר בנתניה. שירת כעורך תוכנית בוקר ומפיק בתחנת הרדיו גלי צה"ל. בתקופת שירותו בתחנה אף הלחין את אות הפתיחה לתוכנית הבוקר "שבע אפס שבע" בהגשת אלכס אנסקי. לאחר שהשתחרר מצה"ל עבר לפריז, שם שהה במשך שלוש שנים. בפריז למד ב"מכון ללימודי צרפתית ותרבות צרפת" של האוניברסיטה הקתולית של פריז. כמו כן שימש מבקר מסעדות עבור המגזין "גורמה" של רשת מעריב. למד מגדנאות בתדמור. בפריז החל תהליך של חזרה בתשובה. בתחילה פנה לכיוון היהדות החרדית ולמד בישיבת נתיבות עולם בבני ברק ובישיבת הליכות שלמה של הרב מרדכי אוירבך - רב קהילת אביר יעקב בתל אביב. לאחר מכן עבר לזרם הדתי לאומי, ולמד 11 שנים בישיבות: 4 שנים במכון מאיר, שנה בישיבת הר המור, ו-5 שנים בישיבת אור עציון. בעל תואר ראשון בחינוך ממכללת מורשת יעקב. למד במכון עמיאל להכשרת רבנים לתפוצות, הוסמך לרבנות על ידי הרב שלמה ריסקין ובמשך שנתיים שימש רב באוניברסיטת ראטגרס בניו ג'רזי. בשנים 2009–2010 שימש רב בית הכנסת "רעות" בתל אביב. בין השנים 2007–2014 שימש מבקר המסעדות של העיתון "מקור ראשון". ב-2011 הגיש את התוכנית "אוכלים כשר" בערוץ אורות - תוכנית אכלו במסעדות ודיברו על אוכל ופרשת השבוע. בתוכנית התארחו שרה ב"ק, שלמה וישינסקי, מתי סרי, טוביה צפיר, שהרה בלאו ומני פאר. ב-2012 העלה מופע סטנד-אפ בשם "כיפה לבנה" ובו הוא נוגע בנושאים כמו הורות, ילדים, תל אביב, דת וכלבים. מאז שנת 2014 חבר ב"זובור", פאנל סטנדאפיסטים בהנחיית אור רייכרט ובו השתתפו יאיר אורבך, אמיר מויאל ויותם זמרי. ב-2016 פתח מלמד מסעדת המבורגרים כשרה בתל אביב בשם "ממפיס". בנובמבר 2017 פתח סניף נוסף סמוך לשוק מחנה יהודה בירושלים, וב-2019 פתח סניף בפתח תקווה. ב-2020 השתתף, בצוותא עם שותפתו דפנה, בתוכנית "MKR המטבח המנצח" והפסיד בשלב המסעדות. ב- 2024 הקים תוכנית פודקאסט בו הוא משוחח עם אנשי ימין על נושאים אקטואליים. בין השאר הפיץ בפודקאסט את קונספרציית ה"בגידה מבפנים" בשבעה באוקטובר בנוסף, מלמד קרא לציבור הדתי "להתנשא על חילונים. זה הדבר, זה צו השעה... להתנשא. לבוז לחילונים... לומר להם... אתם פח זבל של ההיסטוריה" כינה את תל אביב "עיר שמנרמלת אנטישמיות, מקום חשוך ורעיל, מקום של קנאות" ואת הציבור החילוני בתל אביב "תת-רמה". מדיה וקבצים בנושא אורי מלמד בוויקישיתוף אתר האינטרנט הרשמי של אורי מלמד אורי מלמד, ברשת החברתית פייסבוק אורי מלמד, סרטונים בערוץ היוטיוב הרב יואב מלכא, ‏ריאיון עם אורי מלמד, באתר "ערוץ מאיר", ז' בטבת תשע"א, 14 בדצמבר 2010 איתמר מרילוס, לא פרווה, באתר ערוץ 7, 30 באוגוסט 2012 ynet, תשובה עם פאנץ': כיפה לבנה והומור שחור, באתר ynet, 24 ביוני 2013 עפרה לקס, עניין של טעם, באתר ערוץ 7, 10 באוגוסט 2017 קרני אלדד, ‏לא על הבשר לבדו, בעיתון מקור ראשון, 6 בדצמבר 2018 אורי מלמד: "התשובה היא תהליך ארוך, שצריך לא להאיץ אותו", באתר ערוץ 7, 15 ביוני 2021 "ידעתי שהכל הולך להשתנות. מבחינתי זו הייתה נקודת אל-חזור"; אורי מלמד בראיון אישי, באתר ערוץ 7, 7 במרץ 2022 אורן מאיירס, אראל סג"ל על סטרואידים, ינון מגל עם ציאניד, באתר העין השביעית, 2 ביולי 2024 רעות סהר‏, ממפיס: ההמבורגר הכשר הגיע לת"א, באתר וואלה, 20 בנובמבר 2016 שידור לא פרווה, באתר ערוץ 7 פרופ' אורן מאיירס, אראל סג"ל על סטרואידים, ינון מגל עם ציאניד, באתר העין השביעית, ‏02.07.2024 שוקי טאוסיג, קורבן פעם נוספת, באתר העין השביעית